Skokkende feite oor die uitwissing van ons natuur | Maroela Media
* 1000 luiperds word jaarliks in Suid-Afrika gestroop. Hierdie pragtige diere word geslag deur gewetelose verbruikers in China wat glo hul bene bevat die een of ander muti wat jou meer woema in die bed kan gee. Die Chinese regering het so pas permitte uitgereik om luiperdbene kommersieel te gebruik. Verreweg die meeste van hierdie gestroopte luiperds word deur Suid-Afrika gelewer. En, soos gebruiklik, swyg onse regering soos die graf, want hulle mag nie 'n belangrike handelsvennoot soos China ontstel nie. Dis nou hierdie China wat die Dalai Lama se land, Tibet, verkrag het. En dis dieselfde regering wat nie die Dalai Lama hier wil toelaat nie, maar verwelkom wel 'n gesoekte internasionale misdadiger soos Omar al-Bashir met ope arms hier.
* 1000. Dis hoeveel renosters in 2017 gestroop is. Vanjaar reeds meer as 500 net in die Krugerwildtuin alleen. Maar ons weermag gaan beweer liewer die "vrede" elders in Afrika in plaas van om hier ons eie dierlewe te help beskerm.
* 640 000 ton. Dis hoeveel plastiek ons, die menslike spesie, jaarliks in die see stort vir die seelewe om in te verstik. En daagliks wis ons nog 'n ander spesie of ses uit deur ons dodelike insekdoders en spuitstowwe.
* 4%. Dis al renosterveld ons nog oor het. Die res is opgeoffer in die naam van "landbouvooruitgang" en "ontwikkeling". 'n Groterwordende bevolking beteken meer honger monde om te voed. Daar word elke 10 sekondes 'n baba in Suid-Afrika gebore. Maar ons leiers het nie die moed om te skree: Hou op, daar is genoeg mense, die leeggesuigde aarde kan nie meer gee nie…
* 3%. Dis hoeveel kreef ons nog oorhet, onthul 'n gasspreker op RSG se program Nuuskommentaar Sondag 8 Julie. Maar in die Republiek van Suid-Afrika het ons 'n disfunksionele departement wat hul plig om ons seelewe te beskerm, skandelik versaak, met die gevolg dat perlemoenstropery en die vang van ondermaat vis onverpoosd voortduur. Volgens die DA se Pieter van Dalen, het die toenmalige minister van landbou, bosbou en visserye, Tina Joemat-Pettersson, haar departement feitlik eiehandig op sy knieë gedwing. Dit kan ook verklaar hoekom die bewaringskip, Saartjie Baartman, letterlik van die radar af verdwyn het. Hierdie dame word nou ook daarvan beskuldig dat die Suid-Afrikaanse oliereserwes van sowat 10 miljoen vate, vir R5 miljard "verkoop" is, dat sy in die parlement gelieg het, en dat "iemand R2 miljard wins" uit hierdie transaksie gemaak het.
Genadiglik het ons nog 'n vrye pers!
Pierre Massyn is 'n onafhanklike natuurbewaarder en skrywer.
Skokkende feite, maar jy moet dalk nie alles glo wat die Amerikaners jou vertel van Tibet nie. Sedert die Chinese oorname het hulle ontslae geraak van 'n feudale stelsel en slawerny wat deur die lamas bedryf is. Die lewensverwagting het die hoogte in geskiet en daar is nou moderne infrastruktuur. Nie alles in China is net sleg nie.
En met die huidige regering is omdraai n geheel en al onmoontlike swaak.
Pierre, ek geniet jou skrywes en mis nie een nie, maar vandag het jy my dag ordentlik opgeneuk. Dankie vir die werk wat jy doen!!
Die een stukkie positiewe nuus is dat dit blyk al hoe meer mense begin omgee oor die omgewing. Veral wanneer dit by plastiek kom. Die vrye mark bly maar eenvoudig die beste oplossing, maar dit werk slegs wanneer ons deursigtige inligting het – soos die aantal plastiek wat gestort word. EK probeer altyd n glas bottel, plaas van plastiek bottel, koeldrank te koop, en ek herwin amper alles by die huis. Maar dis nie maklik nie.